stanford-oval/wikipedia huggingface dataset:
Ceriumnitraatti

| Ceriumnitraatti |
| --- | --- |

Tunnisteet
CAS-numero:  10108-73-3
PubChem CID:  24948
Ominaisuudet
Molekyylikaava:  Ce(NO3)3
Moolimassa:  326,15 g/mol
Ulkomuoto:  Valkoinen tai punertava kiteinen aine
Sulamispiste:  150 °C (heksahydraatti)
Liukoisuus veteen:  1760 g/l (25 °C, heksahydraatti)
Ceriumnitraatti eli cerium(III)nitraatti (Ce(NO3)3) on cerium- ja nitraatti-ionien muodostama epäorgaaninen ioniyhdiste. Yhdistettä käytetään kaasulamppujen kaasusukkien valmistamiseen ja lääke­tieteessä vaikeiden palovammojen hoitoon.
Ominaisuudet

Ceriumnitraatti on hyvin hygroskooppista ainetta, joka yleisimmin esiintyy valkoisena tai punertavana kidevedellisenä heksahydraattina (Ce(NO3)3·6H2O). Yhdisteen alkeiskoppi on trikliininen. Kuumennettaessa heksahydraattia 150 °C:n lämpötilaan se sulaa ja samalla muuttuu trihydraatiksi (Ce(NO3)3·3H2O). Edelleen kuumennettaessa ceriumnitraatti hajoaa cerium(IV)oksidiksi noin 200 °C:n lämpötilassa. Yhdiste liukenee erittäin hyvin veteen ja liukenee myös useisiin orgaanisiin liuottimiin kuten alkoholeihin, eettereihin ja ketoneihin.
Valmistus ja käyttö

Ceriumnitraattia voidaan valmistaa neutraloimalla ceriumkarbonaattia typpihapolla.
Ceriumnitraattia käytetään kaasusukkien valmistamiseen. Se muuttaa valon sävyä miellyttävämmäksi ja toimii paloprosessin katalyyttinä, jolloin kaasu palaa puhtaammin ja täydellisemmin. Yhdistettä käytetään myös cerium(IV)oksidin valmistamiseen. Vaikeiden palovammojen hoitoon käytetään ceriumnitraattia ja hopeasulfadiatsiinia sisältävää geeliä. Tällä hoidolla vaikeista palovammoista kärsivien kuolleisuutta saatiin vähennettyä 50 %:lla. Ceriumnitraatin vaikutus perustuu sen kykyyn vahvistaa ihmisen immuunipuolustusta. Ceriumnitraattia on tutkittu ohuena pinnoitteena parantamaan ruostumattoman teräksen korroosionkestävyyttä.
Malli ceriumnitraattiheksahydraatin kiderakenteesta
Britton Chance

Britton Chance
Britton Chance (24. heinäkuuta 1913 – 16. marraskuuta 2010) oli yhdysvaltalainen tutkija ja purjehtija. Hän voitti kultaa kesäolympialaisissa 1952 Helsingissä.
Chance valmistui Pennsylvanian yliopistosta vuonna 1940 ja myöhemmin Cambridgesta. Hänet palkittiin National Medal of Sciencella vuonna 1974, ja hän oli Kansallisen tiedeakatemian jäsen vuodesta 1954. Hän oli lisäksi Royal Societyn ulkomaalaisjäsen vuodesta 1981.
Chance oli Pennsylvanian yliopiston biofysiikan emeritusprofessori. Hän tuli tunnetuksi muun muassa hänen infrapunavalon käyttöä käsittelevistä tutkimuksistaan.
Toisen maailmansodan aikana hän työskenteli Radiation Laboratoryssa Massachusetts Institute of Technologyssa.
Chandrasekharin raja

Chandrasekharin raja. Sininen on epärelativistinen ja vihreä käyrä relativistinen malli.
Chandrasekharin raja (tai Chandrasekharin massa) on valkoisen kääpiön suurin mahdollinen massa. Se on noin 2,8 × 1030 kg eli noin 1,4 Auringon massaa. Tarkka lukuarvo riippuu tähden koostumuksesta . Tämän rajan löysi ja laski ensimmäisenä Nobel-palkittu intialainen fyysikko Subrahmanyan Chandrasekhar vuonna 1930.
Valkoinen kääpiö on elinkaarensa loppupäässä oleva tähti, jonka sisuksen ydinreaktiot ovat loppuneet. Valkoisen kääpiön romahtamisen estää tavanomaisen säteilypaineen sijaan elektronien degeneraatiopaine. Elektronit ovat fermioneja, joten kaksi elektronia ei voi olla samassa kvanttitilassa. Kun elektronikaasua puristetaan pienempään tilaan, täytyy elektronien virittyä korkeammille energiatiloille, ja tästä aiheutuva paine pysäyttää tähden luhistumisen. Jos valkoisen kääpiön massa ylittää Chandrasekharin rajan, virittyneiden elektronien energia on niin suuri että elektronisieppaus muuttuu energeettisesti kannattavaksi. Tällöin tähden aine muuntuu neutroneiksi (ja neutriinoiksi), ja tähti romahtaa neutronitähdeksi.
Chabi

| Chabi |
| --- | --- |
 Chabui maalauksessa, jonka on todennäköisesti tehnyt nepalilainen arkkitehti ja taiteilija Aniko.
Henkilötiedot
Syntynyt: 1216
Kuollut: 1281
Puoliso:  Kublai-kaani
Lapset:  Dorjim Jingim Manggala Nomuqan
Chabi tai Chabui oli mongolivaltakunnan suurkaani ja yksi Yuan-dynastian perustaja Kublai-kaanin vaimoista ja heistä tärkeimpiä.
Elämäkerta

Chabin elämän varhaiset vaiheet tunnetaan huonosti, ja hänestä on mainintoja vain muutamissa kiinalaisissa ja persialaisissa lähteissä. Chabi oli qonggirad-klaaniin kuuluneen Altši Noyanin tytär. Klaanille oli vuonna 1237 luvattu, että heidän joukostaan valittaisiin joka sukupolvessa yksi hallitsijan vaimo ja heille vastaavasti naitettaisiin yksi prinsessa. Chabi meni Kublai-kaanin kanssa naimisiin vuoden 1240 paikkeilla. Hän oli Kublain toinen vaimo.
Chabi nousi nopeasti arvojärjestyksessä Kublain aiemman vaimon ohi, ja vaikka Kublai otti sittemmin viisi muuta vaimoa, Chabi säilytti heistä merkittävimmän aseman. Kublain muut vaimot mainitaan lähteissä vain harvoin. Kublain ollessa vielä verrattain merkityksetön ruhtinas pari sai neljä poikaa, Dorjin, Jingimin, Manggalan ja Nomuqanin.
Chabi takasi pojilleen buddhalaisen initiaation ja kungfutselaisen koulutuksen. Asemassaan hän tuki myös kungfutselaisia virkamiehiä. Erityisen kiinnostunut Chabi oli kuitenkin buddhalaisuudesta ja etenkin lamalaisuudesta. Hänen ensimmäinen poikansa Dorjim oli nimetty tiibetiläisen nimen rDo-rje mukaan, minkä lisäksi Chabi lahjoitti esimerkiksi koruja buddhalaisille luostareille. Hänen kiinnostuksensa lienee vaikuttanut myös Kublaihin. Chabilla oli myös vaikutusta miehensä tapaan hallita valtakuntaansa. Hän sai miehensä palaamaan sotaretkeltään Song-dynastiaa vastaan Kublain veljen Ariq Böken joukkojen uhatessa pohjoista. Hän myös kritisoi miehensä tärkeää neuvonantajaa Liu Bingzhongia, kun tämä ei ollut vastustanut neljän mongoliylimystön jäsenen ehdotusta muuttaa alueita pääkaupungin ympärillä laitumiksi. Ehdotus olisi ollut haitallinen Pohjois-Kiinan maanviljelypohjaiselle taloudelle. Ehdotusta ei lopulta toteutettu, mikä säästi pääkaupungin alueen maanviljelijöiden pellot.
Chabi kuoli vuonna 1281, minkä jälkeen Kublai meni naimisiin hänen sisaruksensa tyttären Nambuin kanssa.
Cesiumkarbonaatti

| Cesiumkarbonaatti |
| --- | --- |


Tunnisteet
CAS-numero:  534-17-8
PubChem CID:  10796 ja 44720997
Ominaisuudet
Molekyylikaava:  Cs2CO3
Moolimassa:  325,83
Ulkomuoto:  Valkoinen kiteinen aine
Sulamispiste:  610 °C (hajoaa)
Tiheys:  4,072 g/cm3
Liukoisuus veteen:  2,61 kg/l (15 °C)
Cesiumkarbonaatti (Cs2CO3) on cesium- ja karbonaatti-ionien muodostama epäorgaaninen ioniyhdiste. Yhdistettä käytetään muun muassa orgaanisessa synteesissä ja energiatekniikassa.
Ominaisuudet

Huoneenlämpötilassa cesiumkarbonaatti on valkoista kiteistä ainetta. Yhdiste liukenee hyvin veteen ja on voimakkaasti hygroskooppista. Muiden alkalimetallikarbonaattien tavoin myös cesiumkarbonaatin vesiliuokset ovat emäksisiä. Veden lisäksi yhdiste liukenee myös moniin orgaanisiin liuottimiin. Yhdiste hajoaa kuumennettaessa sitä sen sulamislämpötilaan 610 °C.
Valmistus

Cesiumkarbonaattia voidaan valmistaa neutraloimalla cesiumhydroksidiliuoksia hiilidioksidin avulla. Toinen tapa on valmistaa cesiumkarbonaattia on cesiumoksalaatin kuumennus, joka hajottaa oksalaattisuolan karbonaatiksi.
Cesiumkarbonaatista voidaan magnesiumin avulla pelkistää metallista cesiumia. Muita yhdisteen käyttökohteita ovat eräiden lasilaatujen valmistus, panimoteollisuudessa ja mineraalivesien maun parantamiseen. Cesiumkarbonaattia käytetään yleisesti vahvana emäksenä orgaanisissa synteeseissä ja sillä saavutetaan usein paremmat saannot esimerkiksi kaliumkarbonaattiin verrattuna. Tähän on vaikutusta myös cesiumkationilla. Cesiumkarbonaattia käytetään emäksenä muun muassa nukleofiilisissä substituutioissa, kytkentäreaktioissa, makrosyklisten eetterien ja laktonien synteeseissä ja kaliksareenien sekä karserandien valmistuksessa. Ainetta voidaan käyttää myös magnetohydrodynaamisissa generaattoreissa.
Celsuksen kirjasto

| Celsuksen kirjasto |
| --- | --- |
 Celsuksen kirjaston julkisivu.
Sijainti:  Efesoksen arkeologinen alue, Selçuk, İzmir, Turkki
Koordinaatit:  37°56′21″N, 27°20′27″E
Rakennustyyppi:  heroon ja kirjasto
Valmistumisvuosi:  135 jaa.
Tyylisuunta:  komposita/korinttilainen
 Osa Unescon maailmanperintökohdetta Efesos 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Celsuksen kirjasto on antiikin aikainen kirjastona toiminut rakennus Efesoksen kaupungissa Vähässä-Aasiassa, nykyisessä Turkissa. Se rakennettiin hautamuistomerkiksi Asian provinssin prokonsulille Tiberius Julius Celsus Polemaeanukselle. Kirjaston rauniot ovat osa Efesoksen arkeologista aluetta, joka on Unescon maailmanperintökohde.
Historia

Celsuksen kirjasto rakennettiin Rooman keisarikaudella. Sen rakennustyöt aloitettiin vuonna 110 ja se valmistui vuonna 135. Kirjasto rakennettiin hautamuistomerkiksi senaattori Tiberius Julius Celsus Polemaeanukselle, joka oli vuoden 92 konsuli ja toimi Asian provinssin prokonsulina Efesoksessa vuosina 105–107. Hänet haudattiin kirjaston lattian alle, ja näin rakennus oli samalla eräänlainen heroon. Kirjaston rakennutti Celsuksen poika Gaius Julius Aquila, vuoden 110 konsuli, ja sen saattoivat loppuun hänen perillisensä.
Kirjastossa säilytettiin aikanaan yli 12 000 kirjakääröä, mikä tekee siitä antiikin kolmanneksi suurimman tunnetun kirjaston Aleksandrian ja Pergamonin kirjastojen jälkeen. Kirjasto tuhoutui tulipalossa maanjäristyksen tai goottien hyökkäyksen yhteydessä vuonna 292/293. Sen julkisivu kuitenkin säilyi, ja rakennusta kunnostettiin 300-luvulla. Julkisivu romahti lopulta maanjäristyksessä 900-luvulla.
Kirjaston kaivaukset suoritettiin vuonna 1904, jonka jälkeen sen julkisivu kunnostettiin. Nykyisin rakennus on yksi Efesoksen arkeologisen alueen tunnetuimpia ja näyttävimpiä kohteita.
Rakennus

Celsuksen kirjasto sijaitsee Kuretes-kadun ja Marmorikadun kulmauksessa olevan aukion länsilaidalla. Rakennuksen julkisivu on kaksikerroksinen, ja kummassakin kerroksessa on kahdeksan pylvästä. Alemman kerroksen pylväät ovat kompositapylväitä ja ylemmän kerroksen pylväät korinttilaisia pylväitä. Julkisivu on ollut rikkaasti koristeltu. Seinässä pylväiden välissä on syvennyksiä, joissa oli neljän tiedollisen hyveen, Viisaus (Sofia), Tieto (Epistēmē), Harkinta/Tervejärkisyys (Ennoia) ja Hyve (Aretē), naispuolisten henkilöitymien patsaat. Alkuperäiset patsaat ovat nykyisin Efesos-museossa Wienissä, kun taas rakennuksessa niiden paikalla on kopiot. Julkisivulle johtaa yhdeksän 21 metriä leveää marmoriporrasta.
Rakennuksen sisään johtaa kolme ovea. Toisessa kerroksessa julkisivussa on puolestaan kolme ikkunaa. Julkisivun takana on kirjaston pääsali, jonka koko on noin 16,7 x 10,9 metriä eli noin 180 neliömetriä. Sali oli reunustettu kaksoisseinillä tilan pitämiseksi kuivana ja sopivan lämpöisenä. Salin seinillä oli syvennyksiä kirjakäärökaapeille. Sisäänkäynnin vastakkaisella puolella on apsis, jonka alla oli Celsuksen sarkofagin sisältänyt hautakammio. Sen päällä oli Athenen patsas. Salissa ei julkisivun ulkonäöstä huolimatta ollut toista kerrosta.
Kirjaston lähellä sijaitsi auditorium, jota käytettiin luentoihin. Heti kirjaston vieressä on niin kutsuttu Mazaioksen ja Mithridateen portti, joka johtaa Efesoksen agoralle.
Aiheesta muualla

Kuvia tai muita tiedostoja aiheesta Celsuksen kirjasto Wikimedia Commonsissa
Celseuksen kirjaston sisätiloja: hauta-apsis ja Athenen patsaan paikka.
Celsuksen kirjaston pohjapiirros.
ΑΡΕΤΗ ΚΕΛΣΟΥ, Aretē Kelsū, ”Celsuksen hyve”. Veistos kirjaston julkisivussa, kopio.
Cesiumsulfaatti

| Cesiumsulfaatti |
| --- | --- |

Tunnisteet
CAS-numero:  10294-54-9
PubChem CID:  25137
Ominaisuudet
Molekyylikaava:  Cs2SO4
Moolimassa:  361,89
Ulkomuoto:  Valkoinen kiteinen aine
Sulamispiste:  1005 °C
Tiheys:  4,243 g/cm3
Liukoisuus veteen:  1820 g/l (25 °C)
Cesiumsulfaatti (Cs2SO4) on cesium- ja sulfaatti-ionien muodostama epäorgaaninen ioniyhdiste. Yhdistettä käytetään apuaineena ultrasentrifugoinnissa.
Ominaisuudet, valmistus ja käyttö

Huoneenlämpötilassa cesiumsulfaatti on valkoista tai väritöntä kiteistä ja hygroskooppista ainetta. Yhdisteen alkeiskoppi on ortorombinen ja muuttuu heksagonaaliseksi kuumennettaessa 667 °C:n lämpötilaan. Cesiumsulfaatti liukenee hyvin veteen.
Cesiumsulfaattia valmistetaan cesiumhydroksidin ja rikkihapon välisellä reaktiolla. Toinen tapa on lisätä cesiumalumiinisulfaatin vesiliuokseen bariumhydroksidia, jolloin alumiinihydroksidi ja bariumsulfaatti saostuvat ja cesiumsulfaatti jää liuokseen.
Cesiumsulfaattia käytetään tiheysgradientin aikaansaamiseksi muun muassa RNA:n erottamiseen isopyknisellä sentrifugoinnilla.
Aiheesta muualla

PubChem: Cesium sulfate (englanniksi)
ChemBlink: Cesium sulfate (englanniksi)
Cavalleria

| Cavalleria |
| --- | --- |

Ohjaaja:  Goffredo Alessandrini
Käsikirjoittaja:   Oreste Biancoli  Fulvio Palmieri  Aldo Vergano  Goffredo Alessandrini 
Tuottaja:  Angelo Besozzi
Säveltäjä:  Enzo Masetti
Kuvaaja:  Vaclav Vich
Leikkaaja:  Giorgio C. Simonelli
Tuotantosuunnittelija:  Gastone Medin
Pukusuunnittelija:  Gino Carlo Sensani
Lavastaja:  Gastone Medin
Pääosat:   Amedeo Nazzari  Elisa Cegani 
Valmistustiedot
Valmistusmaa:  Italia
Tuotantoyhtiö:  Industrie Cinematografiche Italiane
Levittäjä:  Lux Film
Ensi-ilta:  Venetsian elokuvajuhlilla 1936
Kesto:  85 min.
Alkuperäiskieli:  italia
Aiheesta muualla
IMDb 
Infobox OKNimi-testi OK: 
Nuori Amedeo Nazzari säihkyy elokuvassa muutenkin kuin puvunnapeillaan.
Cavalleria (”Ratsuväki”) on vuonna 1936 valmistunut italialainen elokuva. Goffredo Alessandrinin ohjaaman historiallisen melodraaman pääosia esittävät Amedeo Nazzari ja Elisa Cegani.
Juoni

Eletään 1900-luvun alkua. Ratsuväen upseeri Umberto Solaro on rakastunut torinolaisen aatelisperheen tyttäreen Speranzaan. Tämän isä ajautuu talousvaikeuksiin ja Speranza naitetaan rikkaalle itävaltalaiselle diplomaatille. Solaro hautaa murheensa ratsastusharrastukseensa, mutta myöhemmin rakastavaiset alkavat jälleen tapailla toisiaan. Juorut leviävät nopeasti, Speranzan veli haavoittuu kaksintaistelussa puolustaessaan sisarensa kunniaa ja Speranza hylkää Solaron lopullisesti. Järkyttynyt Solaro joutuu ratsastusonnettomuuteen, ampuu hevosensa ja liittyy Italian ilmavoimiin. Ensimmäisessä maailmansodassa lentäjäsankari ammutaan alas ja ratsuväki korjaa hänen ruumiinsa taistelukentältä.
Näyttelijät

| 0 | 1 | 2 |
| --- | --- | --- |
|  Amedeo Nazzari  | … |  Umberto Solaro   |
|  Elisa Cegani  | … |  Speranza di Frasseneto   |
|  Luigi Carini  | … |  kreivi Emanuele di Frasseneto   |
|  Mario Ferrari  | … |  kapteeni Alberto Ponza   |
|  Enrico Viarisio  | … |  luutnantti Rolla   |
|  Clara Padoa  | … |  kreivitär Clotilde   |
|  Silvana Jachino  | … |  Carlotta di Frasseneto, Speranzan sisar   |
|  Adolfo Geri  | … |  Vittorio di Frasseneto   |
|  Ernst von Nadherny  | … |  paroni von Osterreich, Speranzan aviomies    |
|  Anna Magnani  | … |  kabareelaulaja Fanny   |
|  Nora D’Alba  | … |  kreivitär Sandi   |
|  Silvio Bagolini  | … |  sotilaspalvelija Bagolini   |
|  Fausto Guerzoni  | … |  toinen sotilaspalvelija   |
|  Oreste Fares  | … |  lääkäri   |
|  Umberto Casilini  | … |  Circolo dell’Unionen jäsen   |
|  Walter Grant  | … |  vanhempi upseeri   |
|  Cecyl Tryan  | … |  torinolainen vallasnainen   |
|  Michele Malaspina  | … |  ratsuväen upseeri   |
|  Albino Principe  | … |  Carlottan aviomies   |
|  Rosina Adrario  | … |  kreivitär Adrari   |
|  Romolo Costa  | … |     |
|  Flavio Diaz  | … |     |
|  Fedele Gentile  | … |     |
|  Rita Livesi  | … |     |
|  Felice Minotti  | … |     |
|  Mario Revera  | … |     |
|  Antimo Reyneri  | … |     |
|  Vittorio Capanni  | … |     |
|  Giovanni Ferrari  | … |     |
Tuotanto, teemat ja vastaanotto

Mustavalkoinen Cavalleria on kuvattu Cinesin studiolla Roomassa sekä ulkokuvien osalta Pinerolon ratsastuskoulussa Torinossa ja Castro Pretorion maneesissa Roomassa. Sen taustalla ovat ratsastusmestari Federico Caprillin ja lentäjäsankari Francesco Baraccan elämäkerrat.
Avoimen militaristinen elokuva piirtää ihannoidun kuvan sankarista, joka uhraa onnensa isänmaan alttarille. Sen pääosassa säihkyvästä Amedeo Nazzarista tuli Cavallerian myötä yksi 1930-luvun italialaisen elokuvan kirkkaimmista tähdistä. Nazzari ja ohjaaja Goffredo Alessandrini jatkoivat samaa teemaa fasistisessa propagandaelokuvassa Lentäjä Luciano Serra (Luciano Serra pilota, 1938). Cavalleria muistetaan myös yhtenä Anna Magnanin ensimmäisistä elokuvista.
Cavallerian ensi-ilta oli vuoden 1936 Venetsian elokuvajuhlilla, jossa se sai Italian lehdistö- ja propagandaministeriön palkinnon. Aikalaiskritiikki kiitti elokuvaa tarkasta ajankuvauksesta ja hyvistä näyttelijäsuorituksista, mutta arvosteli sen yksiulotteista käsikirjoitusta.
Aiheesta muualla

Cavalleria Internet Movie Databasessa (englanniksi)
Chaplin reportterina

| Chaplin reportterina> Making a Living |
| --- | --- |

Ohjaaja:  Henry Lehrman
Käsikirjoittaja:  Reed Heustis   Henry Lehrman
Tuottaja:  Marc Sennett
Kuvaaja:  Franklin Delano Williams
Pääosat:  Charlie Chaplin   Chester Conklin   Minta Durfee   Virginia Kirtley
Valmistustiedot
Valmistusmaa:  Yhdysvallat
Tuotantoyhtiö:  Keystone Studios
Levittäjä:  Rai
Ensi-ilta:  2. helmikuuta 1914
Kesto:  13 min
Alkuperäiskieli:  mykkäelokuva (alkuperäiset välitekstit englanniksi)
Aiheesta muualla
IMDb 
Elonet
AllMovie
Infobox OKNimi-testi OK: 
Chaplin reportterina, myös Tienaamisen tuskat (Making a Living) on Henry Lehrmanin ohjaama yhdysvaltalainen lyhyt mykkäelokuva, joka tunnetaan Charles Chaplinin ensimmäisenä elokuvana.
Chaplin reportterina on melko tyypillinen Keystone Studiosin tuottama komediaelokuva. Siinä keskeinen koominen hahmo on naisen perässä, kohtaa kilpailijan ja yrittää todistaa kelpoisuutensa työskentelemällä. Elokuva kuvattiin osin Keystone-studioiden näyttämöllä, osin läheisen talon puutarhassa ja osin kadulla. Chaplin vihasi elokuvaa, ja hän oli ollut raivoissaan elokuvan lopullisesta versiosta, josta oli leikattu monia Chaplinin improvisoituja koomisia lisäyksiä. Hän oli sitä mieltä, että Lehrman oli pyrkinyt tuhoamaan hänen työnsä, koska oli loukkaantunut Chaplinin kuvausten aikana antamista komiikkaa koskevista neuvoista.
Cèilidh

Cèilidh ([ˈkʲʰeːlɪ]) on gaelinkielinen sana, joka tarkoittaa Skotlannissa sosiaalista kokoontumista tai illanviettoa. Näissä kokoontumisissa pidetään hauskaa soittamalla skotlantilaista kansanmusiikkia ja tanssimalla perinteisiä tansseja.
Historiaa

Aikaisemmin cèilidh tarkoitti sosiaalista kokoontumista, jonka sisältöä ei ollut tarkkaan määritelty. Juhlan aikana saatettiin esimerkiksi esittää lauluja, kertoa tarinoita tai lausua runoja. Viime vuosikymmenten aikana tanssista on tullut merkittävin osa cèilidh’ä ja se vie suurimman osan illasta.
Cèilidh nykyaikana

Useimmiten cèilidh’n musiikista huolehtii cèilidh-yhtye, johon yleensä kuuluu viulunsoittaja, harmonikansoittaja, rumpali ja laulaja.
Cèilidh-juhlassa tarjotaan usein myös ruokaa. Yleisimpänä tapana on tarjota perinteinen skotlantilainen ruoka-annos haggis, neeps and tatties, eli haggisiä, naurista ja perunaa (nauris ja peruna tarjotaan erikseen muusattuna).
Vaikka cèilidh’ä varten on aikaisemmin pukeuduttu skotlantilaisiin perinnevaatteisiin kuten kilttiin, on nykyään täysin sallittua ja jopa suositeltavaa pukeutua kevyesti ja mukavasti. Tanssi on nopeatempoista ja energistä, joten kevyet vaatteet ja mukavat, luistamattomat kengät auttavat tanssijoita jaksamaan paremmin.
Tanssi

Cèilidh’ssä tanssitaan perinteisiä skotlantilaisia kansantansseja, joihin kuuluu esimerkiksi reelejä. Tansseja tanssitaan useimmiten pareittain tai pienissä ryhmissä, ja pari sekä ryhmä saattavat vaihtua useita kertoja tanssin aikana. Cèilidh’ssä tanssiminen on ensisijaisesti sosiaalinen tapahtuma. Tarkoituksena ei ole esiintyä tai näyttää taitoja vaan pitää hauskaa. Suosituimpia céilidheissä tanssittavia tansseja ovat:
The Dashing White Sergeant
The Eightsome Reel
The Gay Gordons
The Military Twostep
The St. Bernard's Waltz
Strip the Willow
Cèilidh’in on mahdollista osallistua vaikkei tuntisi perinnetansseja ennestään, sillä paikalla on yleensä caller, joka opettaa ensin tanssin askeleet ja ohjeistaa tanssijoita myös tanssin aikana. Tanssin aikana on tapana, että myös tanssijat huudahtelevat tai hihkuvat.
Aiheesta muualla

Ceilidh Dance resource pages (englanniksi)
Jan Ceulemans

Jan Ceulemans vuonna 1980.
Jan Ceulemans (s. 28. helmikuuta 1957 Lier) on belgialainen jalkapallovalmentaja ja entinen keskikenttäpelaaja. Hän on toiminut kesästä 2007 lähtien KVC Westerlon päävalmentajana.
Peliura

Ceulemans kuului Belgian jalkapallomaajoukkueen avainpelaajiin sen menestysvuosina 1980-luvulla. Ceulemansin maajoukkueuran kohokohta oli EM-lopputurnaus Italiassa 1980, kun Belgia voitti hopeaa. MM-kisoissa 1986 Meksikossa Ceulemans toimi maajoukkueen kapteenina ja johdatti kolmella maalillaan Belgian neljänneksi. Hän lopetti maajoukkueuransa Italian MM-kisojen ensimmäiselle pudotuspelikierrokselle 1990. Ceulemans pelasi maajoukkueessa 96 ottelua, mikä oli Belgian maajoukkueen ennätys vuoteen 2017 saakka. Pelaamissaan otteluissa hän teki 23 maalia.
Seuratasolla Ceulemans menestyi Club Bruggessa. Hän edusti seuraa vuosina 1977–1992 ja voitti tuona aikana muun muassa neljä Belgian mestaruutta. Ceulemans lopetti pelaajauransa polvivamman vuoksi 35-vuotiaana 1992.
Jalkapallolegenda Pelé listasi Ceulemansin vuonna 2004 maailman 125 parhaan elossa olevan jalkapalloilijan joukkoon. Ceulemansin lisäksi belgialaisista listalle pääsivät vain Franky Van Der Elst ja Jean-Marie Pfaff.
Seurat pelaajana
1974–1978 Lierse SK
1978–1992 Club Brugge
1977–1990 Belgian jalkapallomaajoukkue
Meriitit pelaajana
Belgian mestaruus (4): 1980, 1988, 1990, 1992
Belgian Cupin voitto (2): 1986, 1991
Belgian Super Cupin voitto (6): 1980, 1986, 1988, 1990, 1991, 1992
EM-hopea: 1980
Valmennusura

Ceulemans aloitti valmennusuransa 1992 KSC Eendracht Aalstin päävalmentajana. Ceulemans nosti seuran Belgian pääsarjatasolle 1994 ja aina UEFA Cupin karsintoihin saakka. 1998 hän siirtyi Aalstista KVC Westerloon, jonka hän valmensi UEFA Cupiin. 
Vuonna 2005 hän palasi Club Bruggeen tehden seuran kanssa kolmen vuoden sopimuksen päävalmentajan tehtävistä. Hänet kuitenkin erotettiin huhtikuussa 2006 kehnojen tulosten vuoksi.
Kesällä 2007 Ceulemans palasi päävalmentajaksi KVC Westerloon, jota oli luotsannut aiemmin seitsemän vuoden ajan.
Seurat valmentajana
1992–1998 KSC Eendracht Aalst
1998–2005 KVC Westerlo
2005–2006 Club Brugge
2007– KVC Westerlo
Meriitit valmentajana
Belgian cup: 2001
Hopeaa: 2011
Chari (joki)

| Chari |
| --- | --- |

Alkulähde:  Baminguin ja Gribinguin yhtymäkohta  8°33′55″N, 19°4′7″E
Laskupaikka:  Tšadjärvi  12°55′50″N, 14°32′36″E
Maat:  Keski-Afrikan tasavalta, Tšad, Kamerun
Pituus:  826 km
Virtaama:  1 059 m³/s
Valuma-alue:  600 000 km²

Chari (myös Shari) on Tšadjärveen laskeva joki Keski-Afrikan tasavallassa, Tšadissa ja Kamerunin rajalla. Sen pituus on 826 kilometriä ja valuma-alueen laajuus 600 000 neliökilometriä.
Joki saa alkunsa Bamingui- ja Gribinguijokien yhtymäkohdasta. Se virtaa luoteeseen ja laskee Tšadjärveen laajan suistoalueen kautta. Tärkeimmät sivujoet ovat Ouham (Bahr Sara) ja Logone. Osa valuma-alueesta kuuluu Sudaniin.
Charin keskimääräinen virtaus on 1 059 kuutiometriä sekunnissa. Se vaihtelee suuresti vuodenaikojen mukaan ja on enimmillään syys-marraskuussa. Joki muodostaa noin 92 % Tšadjärven saamasta vesimäärästä.
Chari on liikennöintikelpoinen koko pituudeltaan. Sen varsilla harjoitetaan kalastusta. Lähellä joen suuta sijaitsee Tšadin pääkaupunki N’Djamena.
Ceebrolistics

| Ceebrolistics> Tiedot |
| --- | --- |
Tyylilaji:  rap, dub, elektro
Kotipaikka:  Helsinki
Laulukieli:  englanti, suomi
Jäsenet:  Pijall   MattiP   RoopeK  
Levy-yhtiö:  Ceebrodukshons   Katusea   EMI   Fullsteam  
Aiheesta muualla
Kotisivut
Infobox OKNimi-testi OK: 
Ceebrolistics on suomalainen elektronisen hip hopin-yhtye, jonka muodostavat Pijall (Janne Hyttinen), MattiP (Matti Pentikäinen) ja RoopeK (Roope Kinnunen). Ceebrolistics on myös osa helsinkiläistä Murmurecordings-kollektiivia.